ફુલોની સાથે સંકળાયેલી અનેક બાબતોમાંની એક એની સુંદરતા છે. ફુલ તો વનસ્પતીની પ્રજનનક્રીયાનું એક અંગ છે. પોતાની જાતીનો વંશ આગળ વધારવા માટેનું એક માધ્યમ છે. પરંતુ માનવીને મળેલી જ્ઞાનેન્દ્રીયો દ્વારા એ ફુલને પોતાની પંચેન્દ્રીયોનીય ઉપર રહેલા મનના આનંદ માટે પામવા મથે છે. ફુલને જોઈને માનવ આકર્ષાય છે તે એના બાહ્ય સૌંદર્યથી કે જે એને ચક્ષુ દ્વારા પામે છે. માનવની આંખ ફુલના રંગ અને રુપ એટલે કે આકારને જુએ છે. પછી આગળ વધીને તે ફુલનો સ્પર્શ કરે છે ને એ રીતે એની કોમળતા, એની સુંવાળપને સ્પર્શેન્દ્રીય દ્વારા માણે–પામે છે. ત્યાર બાદ માનવ ઘ્રાણેન્દ્રીય દ્વારા સુગંધને પામે છે….ગુલાબ જેવાં કેટલાંક ફુલોને તે જીભ વડે પણ સ્વાદે છે; જોકે આવા કીસ્સામાં અહીં સ્વાદ કરતાં આરોગ્ય જેવા બીજાં કારણો ભાગ ભજવતાં હોય છે. આમ, આ રીતે એક ફક્ત કર્ણેન્દ્રીય સીવાયની બધી જ જ્ઞાનેન્દ્રીયો મારફત માનવ ફુલના બાહ્યાભ્યંતર સૌંદર્યનો આનંદ માણે છે.